Regionsudvalgets udtalelse om "Meddelelse fra Kommissionen til Europa-Parlamentet og Rådet med henblik på Det Europæiske Råds møde i Thessaloniki om udformningen af en fælles politik vedrørende ulovlig indvandring, menneskesmugling og -handel, de ydre grænser og tilbagesendelse af personer med ulovligt ophold"

(2004/C 23/09)

REGIONSUDVALGET HAR -

under henvisning til meddelelse fra Kommissionen til Europa-Parlamentet og Rådet med henblik på Det Europæiske Råds møde i Thessaloniki om udformningen af en fælles politik vedrørende ulovlig indvandring, menneskesmugling og -handel, de ydre grænser og tilbagesendelse af personer med ulovligt ophold (KOM(2003) 323 endelig),

under henvisning til Europa-Kommissionens beslutning af 31. juli 2003 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 1. juli 2003 om at henvise det forberedende arbejde til Underudvalget for Forbindelser Udadtil,

under henvisning til Europa-Kommissionens grønbog om en fællesskabspolitik for tilbagesendelse af personer med ulovligt ophold (KOM(2002) 175 endelig),

under henvisning til Regionsudvalgets udtalelse herom af 20. november 2002,

under henvisning til konklusionerne fra Det Europæiske Råd i Tammerfors (oktober 1999), Det Europæiske Råd i Laeken (15. december 2001) og Det Europæiske Råd i Sevilla (juni 2002),

under henvisning til Santiago-handlingsplanen,

under henvisning til Bruxelles-erklæringen fra den europæiske konference om forebyggelse og bekæmpelse af menneskehandel (september 2002),

under henvisning til meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om indvandring, integration og beskæftigelse (KOM(2003) 336 endelig),

under henvisning til konklusionerne fra Det Europæiske Råd i Thessaloniki (19. og 20. juni 2003),

under henvisning til forslag til Regionsudvalgets udtalelse (CdR 250/2003 rev.), som blev vedtaget den 5. september 2003 af Underudvalget for Forbindelser Udadtil med Luc Van Den Brande, senator og medlem af Det Flamske Parlament (BE/PPE), som ordfører,

og ud fra følgende betragtninger:

1) Regionsudvalget erkender, at en fælles politik vedrørende ulovlig indvandring, menneskesmugling og -handel, de ydre grænser og tilbagesendelse af personer med ulovligt ophold er vigtig og nødvendig;

2) der er i den forbindelse brug for en fremgangsmåde præget af sammenhæng, for integrerede instrumenter og for korrekt opfølgning;

3) spørgsmålet berører foruden medlemsstaterne i høj grad de regionale og lokale myndigheder i EU -

på den 51. plenarforsamling den 9. oktober 2003 vedtaget følgende udtalelse.

1. Regionsudvalgets synspunkter

Regionsudvalget

1.1. sætter pris på, at Europa-Kommissionen i en meddelelse kræver, at der gøres en indsats for en fælles politik vedrørende ulovlig indvandring, menneskesmugling og -handel, de ydre grænser og tilbagesendelse af personer med ulovligt ophold;

1.2. mener, at de forskellige aspekter af migration med rette prioriteres særdeles højt inden for EU-politikken, som det fremgår af mange initiativer fra Kommissionens side og af konklusionerne fra Det Europæiske Råds møder i Tammerfors, Laeken, Sevilla og Thessaloniki;

1.3. udtrykker ønske om, at denne fælles politik præges af sammenhæng, bygger på integrerede instrumenter og får en korrekt og effektiv opfølgning;

1.4. finder, at dette forudsætter, at det eksisterende juridiske grundlag og de operationelle instrumenter styrkes, og at der efter behov tilvejebringes nye egnede instrumenter;

1.5. beklager, at udviklingen af et fælles syn på og foranstaltninger vedrørende lovlig indvandring og asyl hidtil er blevet forsømt, skønt man derved kan begrænse den ulovlige immigration;

1.6. mener, at tilbagesendelse altid skal ske med respekt for menneskerettighederne og den menneskelige værdighed som led i en fælles tilbagesendelsespolitik;

1.7. understreger, at der på alle områder er brug for operationelt samarbejde og udveksling af information;

1.8. lægger stor vægt på en gennemarbejdet visumpolitik, fordi den kan bidrage stærkt til at forhindre ulovlig indvandring; en sådan politik forudsætter et effektivt informationssystem, der er koordineret og sammenkoblet med Schengen-informationssystemet;

1.9. understreger behovet for et effektivt grænsekontrolsystem, i hvilken forbindelse medlemsstaternes opgaver og indsats er af stor betydning, men de skal koordineres med en fælles EU-instans;

1.10. opfordrer til, at der gøres alt for at bekæmpe menneskesmugling og menneskehandel, som ofte styres af kriminelle netværker;

1.11. kræver særlig opmærksomhed omkring den umenneskelige handel med kvinder, der må bekæmpes med alle midler;

1.12. finder, at en fællesskabspolitik vedrørende ulovlig indvandring kun kan være effektiv, hvis den integreres i EU's forbindelser med tredjelande, i hvilken forbindelse tilbagetagelsesaftaler er af stor betydning, og der kan opstå et tæt gensidigt partnerskab;

1.13. understreger stærkt, at en fælles politik kun kan være slagkraftig og troværdig, hvis der afsættes tilstrækkelige finansielle midler, straks til dækning af den umiddelbart forstående periode og efter 2006 til en mere definitiv budgettering;

1.14. konstaterer, at de lokale og regionale myndigheder som oftest er de første, der får at gøre med disse situationer og problemer, og derfor i mange tilfælde må tage initiativer;

1.15. finder det nødvendigt og selvfølgeligt, at EU og medlemsstaterne derfor fuldt ud inddrager de lokale og regionale myndigheder i den fælles politik;

1.16. henleder opmærksomheden på den særlige situation, som på den ene side de regioner og kommuner, der ikke længere ligger ved EU's ydre grænser, og på den anden side de regioner og kommuner, der nu kommer til at ligge der, er i.

2. Regionsudvalgets henstillinger

Regionsudvalget

2.1. kræver, at en fælles europæisk politik vedrørende ulovlig indvandring, menneskesmugling og -handel, de ydre grænser og tilbagesendelse af personer med ulovligt ophold fremskyndes, globalt og i alle henseender;

2.2. understreger, at dette forudsætter en fremgangsmåde præget af sammenhæng såvel som integrerede instrumenter og en korrekt og effektiv opfølgning;

2.3. minder om, at der i forbindelse med en fælles tilbagesendelsespolitik skal vises fuld respekt for menneskerettighederne og den menneskelige værdighed, og at der skal arbejdes videre med et særligt fællesskabsinstrument til støtte for de prioriteringer, Rådet har opstillet i sit handlingsprogram, hvor det fastslås, at immigrationen skal finde sted i en klar juridisk og proceduremæssig ramme; et direktiv om minimumsstandarder for tilbagesendelsesprocedurer og gensidig anerkendelse af afgørelser om tilbagesendelse forekommer ligeledes hensigtsmæssigt;

2.4. forventer, at der samtidig udvikles en fælles holdning til lovlig indvandring og asyl;

2.5. støtter et yderligere udbygget og ajourført visumsystem og etableringen af et visuminformationssystem (VIS), koblet til SIS II (anden generation af Schengen-informationssystemet), der skal tages i brug i 2006, og hvortil de nødvendige tekniske, juridiske og finansielle skridt skal tages;

2.6. går ind for et effektivt grænsekontrolsystem og en integreret politik for forvaltningen af de ydre grænser; den fælles grænsekontrolinstans har som arbejdsgruppe (SCIGA+) for begrænsede muligheder, og derfor må den daglige ledelse overdrages til et mere operationelt organ, og desuden er det en forudsætning for effektiv forvaltning, at der oprettes et EU-korps af grænsevagter, uden at de nationale tjenesters centrale rolle dog skal forklejnes;

2.7. ønsker, at den fælles håndbog om de ydre grænser revideres, og at det undersøges, om der skal etableres nye institutionelle mekanismer med henblik på at styrke det operationelle samarbejde om forvaltningen af de ydre grænser, og om overvågningen af søgrænserne skal struktureres bedre;

2.8. opfordrer Kommissionen til kraftigt at bekæmpe menneskesmugling og menneskehandel, der ofte kontrolleres af kriminelle netværker, og til i den forbindelse at intensivere alle former for samarbejde mellem de retshåndhævende myndigheder og ofrene samt til at udvikle konkrete foranstaltninger, standarder, god praksis og mekanismer til at forebygge menneskehandel; Rådet opfordres til at vedtage forslaget om udstedelse af en kortvarig opholdstilladelse til ofre for ulovlig indvandring og menneskehandel;

2.9. opfordrer Kommissionen og Rådet til at være særlig opmærksomme på og sætte alle midler ind på at bekæmpe den umenneskelige handel med kvinder;

2.10. opfordrer til øget operationelt samarbejde og udveksling af informationer på alle områder og finder det i den forbindelse nyttigt som foreslået at oprette et forum for udveksling af oplysninger baseret på moderne og sikker netteknologi, benævnt ICONet, og et net af kontaktpersoner på indvandringsområdet;

2.11. går ind for at inddrage hele migrationsproblematikken i dialogen i forbindelse med nuværende og fremtidige associerings- og samarbejdsaftaler med tredjelande og for indgåelse af tilbagetagelsesaftaler med disse lande, der kan føre til et gensidigt globalt partnerskab, hvorved bekæmpelsen af ulovlig indvandring kan forbedres og tilbagesendelse på en måde, der er acceptabel for så vel medlemsstaterne som modtagerlandene, fremmes; etablering af et retsgrundlag med henblik på udformning af et flerårigt program for samarbejdet med tredjelande om indvandringsspørgsmål må anbefales;

2.12. lægger stor vægt på, at der frigøres tilstrækkelige finansielle midler til, at disse globale målsætninger, som EU betragter som en politisk topprioritering, kan søges realiseret på troværdig vis, hvilket for øjeblikket absolut ikke er tilfældet; den løsning, Kommissionen foreslår, nemlig til dækning af de umiddelbare behov at revidere Argo-programmet, angående perioden 2004-2006 at gøre brug af tilrådighedværende margener og derefter at forlade sig på de finansielle overslag efter 2006, kan støttes;

2.13. ønsker et realistisk og rimeligt byrdefordelingssystem knyttet til en række betingelser og kriterier, hvor der specifikt tages hensyn til og bygges på de grundlæggende begreber subsidiaritet og additionalitet, og hvor kun de typer udgifter, der er direkte knyttet til fællesskabsdimensionen, kan samfinansieres;

2.14. finder det selvfølgeligt, at EU og medlemsstaterne inddrager de lokale og regionale myndigheder i den fælles politik som partnere, fordi de som oftest er de første, der konfronteres med disse situationer og problemer, så de hyppigt må tage initiativer, hvorfor deres ekspertise og praksis både kan og skal udnyttes;

2.15. foreslår, at Schengen-faciliteten aktiveres til fordel for de regioner og kommuner, der ikke længere ligger ved EU's ydre grænser, og for regioner og kommuner, der nu kommer til at ligge der, at der med henblik herpå opstilles en liste over behov på forskellige områder, herunder infrastruktur og tab af regelmæssig transit, og at de nødvendige støttemidler stilles til rådighed;

2.16. opfordrer under henvisning til, at alle mulige aktører, såvel blandt myndighederne som i samfundet, er stærkt berørte af spørgsmålet, til at udforme en fælles politik, der kan finde tilslutning;

2.17. støtter forslaget om oprettelse af en europæisk flygtningefond.

Bruxelles, den 9. oktober 2003.

Albert Bore

Formand for

Regionsudvalget